CELEX: 32017R0438
Language: et
Date: 2017-03-13 00:00:00
Title: Komisjoni rakendusmäärus (EL) 2017/438, 13. märts 2017, millega muudetakse rakendusmäärust (EL) nr 540/2011 seoses toimeaine abamektiini heakskiitmise tingimustega (EMPs kohaldatav tekst )

14.3.2017   
            
            
               ET
            
            
               Euroopa Liidu Teataja
            
            
               L 67/67
            
         KOMISJONI RAKENDUSMÄÄRUS (EL) 2017/438,
   13. märts 2017,
   millega muudetakse rakendusmäärust (EL) nr 540/2011 seoses toimeaine abamektiini heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,
   ning arvestades järgmist:
   
               (1)
            
            
               Komisjoni direktiiviga 2008/107/EÜ (2) lisati toimeaine abamektiin nõukogu direktiivi 91/414/EMÜ (3) I lisasse akaritsiidi ja insektitsiidina kasutatava toimeainena. Direktiivi 91/414/EMÜ I lisas esitatud toimeaineid loetakse määruse (EÜ) nr 1107/2009 alusel heakskiidetuks ja need on loetletud komisjoni rakendusmääruse (EL) nr 540/2011 (4) lisa A osas.
            
         
               (2)
            
            
               Vastavalt määruse (EÜ) nr 1107/2009 artikli 7 lõikele 1 esitas toimeaine tootja Syngenta Crop Protection AG määratud referentliikmesriigile Madalmaadele 29. augustil 2013 taotluse abamektiini heakskiitmise tingimuste muutmiseks, et näha ette selle kasutamine nematitsiidina. Kõnealuse määruse artikli 9 lõike 3 kohaselt teatasid Madalmaad taotlejale, muudele liikmesriikidele, Euroopa Toiduohutusametile (edaspidi „amet“) ja komisjonile 18. märtsil 2014, et taotlus on vastuvõetav.
            
         
               (3)
            
            
               Määratud referentliikmesriik Madalmaad hindas kooskõlas määruse (EÜ) nr 1107/2009 artikli 4 sätetega toimeaine abamektiini uut kasutusviisi seoses selle võimaliku mõjuga inimeste ja loomade tervisele ning keskkonnale ning esitas komisjonile ja ametile 14. aprillil 2015 esialgse hindamisaruande. Kõnealuse määruse artikli 12 lõike 3 kohaselt nõuti taotlejalt lisateavet. Madalmaad hindasid lisateavet ja esitasid komisjonile ja ametile 15. veebruaril 2016 ajakohastatud esialgse hindamisaruande.
            
         
               (4)
            
            
               29. aprillil 2016 esitas toiduohutusamet komisjonile oma järelduse (5) selle kohta, kas toimeaine abamektiini uued kasutusviisid vastavad määruse (EÜ) nr 1107/2009 artiklis 4 sätestatud heakskiitmise kriteeriumidele. Komisjon esitas abamektiini käsitleva hindamisaruande esialgse lisandi ja määruse eelnõu alalisele taime-, looma-, toidu- ja söödakomiteele 7. detsembril 2016.
            
         
               (5)
            
            
               Taotlejal paluti esitada märkusi läbivaatamisaruande kohta.
            
         
               (6)
            
            
               Vähemalt ühe kõnealust toimeainet sisaldava taimekaitsevahendi puhul on ühe või mitme iseloomuliku kasutusviisiga seoses leidnud kinnitust, et taimekaitsevahendi kasutamisel nematitsiidina on täidetud määruse (EÜ) nr 1107/2009 artiklis 4 sätestatud heakskiitmisnõuded. Seega on asjakohane lubada kasutada toimeainet abamektiini nematitsiidina.
            
         
               (7)
            
            
               Määruse (EÜ) nr 1107/2009 artikli 13 lõike 2 kohaselt koostoimes artikliga 6 ning teaduse ja tehnika arengut arvestades on vajalik ja asjakohane kõnealune kasutusviis teatavatel tingimustel heaks kiita ning nõuda taotlejalt kinnitava lisateabe esitamist.
            
         
               (8)
            
            
               Abamektiini heakskiitmisel nähti ette, et teatavad kinnitavad andmed esitatakse kahe aasta jooksul alates direktiivi 2008/107/EÜ jõustumisest. Taotleja, kelle taotluse alusel abamektiin heaks kiideti, esitas nõutud teabe, mida hindasid Madalmaad. Esimese hindamise tulemusena kindlaks tehtud ohutu kasutus leidis kinnitust. Seega on kõnealuse küsimuse käsitlemine lõpetatud ja asjaomast sätet ei ole vaja säilitada.
            
         
               (9)
            
            
               Seepärast tuleks rakendusmääruse (EL) nr 540/2011 lisa vastavalt muuta.
            
         
               (10)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse lisale.
   Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. märts 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 25. novembri 2008. aasta direktiiv 2008/107/EÜ, millega muudetakse nõukogu direktiivi 91/414/EMÜ toimeainete abamektiini, epoksikonasooli, fenpropimorfi, fenpüroksimaadi ja tralkoksüdiimi lisamisega (ELT L 316, 26.11.2008, lk 4).
   
      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (5)  EFSA Journal 2014;12(5):3692. Kättesaadav internetis: www.efsa.europa.eu.
   
      LISA
      Rakendusmääruse (EL) nr 540/2011 lisa A osas asendatakse abamektiini käsitlevas reas 210 veerg „Erisätted“ järgmisega.
      
         „A OSA
         Lubatakse kasutada ainult insektitsiidi, akaritsiidi ja nematitsiidina.
         B OSA
         Kui liikmesriigid hindavad taotlust lubada kasutada abamektiini sisaldavat taimekaitsevahendit muude taimede kui tsitruseliste, salati ja tomati puhul, tuleb pöörata erilist tähelepanu määruse (EÜ) nr 1107/2009 artikli 4 lõikes 3 nimetatud kriteeriumidele ja tagada, et enne kasutusloa andmist oleks esitatud kogu vajalik teave.
         Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse toiduahela ja loomatervishoiu alalises komitees 11. juulil 2008 abamektiini kohta lõplikult vormistatud läbivaatamisaruande järeldusi, eelkõige selle I ja II liidet, ning alalises taime-, looma-, toidu- ja söödakomitees 24. jaanuaril 2017 abamektiini kohta lõplikult vormistatud läbivaatamisaruande lisandit ning eriti selle I ja II liidet.
         Üldhindamisel peavad liikmesriigid pöörama erilist tähelepanu:
         
                     —
                  
                  
                     kasutajate ohutusele ja tagama, et kasutustingimustega nähtaks ette piisavad isikukaitsevahendid;
                  
               
                     —
                  
                  
                     jääkidele taimset päritolu toidus ning peavad hindama tarbijate kokkupuudet toidu kaudu;
                  
               
                     —
                  
                  
                     mesilaste, sihtorganismide hulka mittekuuluvate lülijalgsete, mullaorganismide, lindude, imetajate ja veeorganismide kaitsele. Nimetatud kindlakstehtud riskidega seoses tuleks vajaduse korral rakendada riskivähendusmeetmeid, näiteks puhvervööndid ja ooteperioodid.
                  
               Taotleja peab esitama komisjonile, liikmesriikidele ja ametile kinnitava teabe seoses veetöötlusprotsesside mõjuga joogivees esinevate jääkide omadustele; teave tuleb esitada kahe aasta jooksul alates sellest, kui võetakse vastu juhised, milles käsitletakse veetöötlusprotsesside mõju hindamist pinna- ja põhjavees esinevate jääkide omadustele.“